Predkladacia správa

Návrh na uzavretie „Dohody medzi vládou Slovenskej republiky a vládou Maďarska o dopravnom charaktere ciest prechádzajúcich cez spoločnú štátnu hranicu“ predkladá MDVRR SR ako iniciatívny materiál.

Vstupom Slovenskej republiky do schengenského priestoru sa skončila platnosť medzivládnej dohody medzi vládou Slovenskej republiky a vládou Maďarskej republiky o prekračovaní štátnej hranice a colnom vybavovaní, v ktorej boli definované cestné priechody cez slovensko-maďarskú štátnu hranicu.  

Vzhľadom na aktivity občianskych združení, samosprávnych krajov, ako aj spoločný záujem rozvíjať ekonomické a obchodné vzťahy s osobitným zreteľom na regionálny aspekt, sa obe strany dohodli na príprave návrhu tzv. rámcovej dohody o dopravnom charaktere ciest  prechádzajúcich cez spoločnú štátnu hranicu. Prílohu dohody tvorí zoznam priechodov 
na spoločnej štátnej hranici. V zozname sa uvádzajú hraničné znaky (body) jednotlivých priechodov a ich význam z dopravného hľadiska. Zoznam zahŕňa priechody, ktoré sú v prevádzke, ale aj tie, ktoré plánujú regióny a vlády oboch krajín realizovať  postupne tak, ako im to dovolia dostupné finančné zdroje a možnosť ich čerpania z fondov EÚ.  O budovaní  diaľnic, rýchlostných ciest a ciest I. triedy, ako aj mostov o celkovej konštrukčnej dĺžke väčšej ako 30 m, sa zmluvné strany dohodnú  v každom prípade osobitne. Pred začatím prác týkajúcich sa štátnej hranice je potrebné  stanovisko Spoločnej slovensko-maďarskej  komisie pre zameriavanie a vyznačovanie štátnej hranice a Slovensko-maďarskej komisie pre hraničné vody.

Na základe predloženej medzivládnej dohody budú môcť košický a nitriansky samosprávny kraj čerpať finančné zdroje EÚ z „Programu cezhraničnej spolupráce MR-SR 2007-2013“.

Na  rokovaní expertov cestnej infraštruktúry oboch ministerstiev dopravy v novembri 2011,  bolo dohodnuté, že v návrhu dohody sa bude používať názov „Maďarsko“ namiesto Maďarská republika, vzhľadom na to, že predkladaná dohoda nadobudne platnosť až v roku 2012 a od 1. januára 2012 bude Maďarsko používať tento názov na základe novej ústavy.

Vykonávanie dohody nemá negatívny finančný, ekonomický, environmentálny vplyv a ani vplyv na informatizáciu spoločnosti. Dohoda je vládneho charakteru a nezakladá práva alebo povinnosti fyzických osôb ani právnických osôb.